Príloha č. 1 súťažných podkladov – Opis predmetu zákazky

|  |
| --- |
| **opis predmetu zákazky** |

# Opis predmetu zákazky

1. Predmetom zákazky je riadne poskytnutie audítorských služieb pre Ministerstvo financií SR ako orgán auditu pre Program spolupráce Interreg V-A Slovenská republika – Rakúsko 2014 – 2020 (ďalej aj „Program SK – AT“) vykonávaných v rámci uvedeného programu (predmet zákazky ďalej aj ako „audítorské služby“). Schválená verzia Programu SK – AT je dostupná na webovom sídle: <https://www.sk-at.eu/download-sk>.
2. Požadované audítorské služby súvisia s:
   1. overovaním riadneho fungovania systému riadenia a kontroly Programu SK – AT realizovanom samostatne na jednotlivých orgánoch so sídlom na území Rakúskej spolkovej republiky, vykonávanom ako systémový audit a
   2. overovaním vzorky operácií na základe vykázaných výdavkov (na úrovni zoznamov deklarovaných výdavkov[[1]](#footnote-1)) hlavných prijímateľov a partnerov so sídlom mimo územia Slovenskej republiky, vykonávanom ako audit operácií,

a to v zmysle čl. 127 nariadenia Európskeho parlamentu a Rady (EÚ) č. 1303/2013, ako aj čl. 27 delegovaného nariadenia Komisie (EÚ) č. 480/2014.

1. Predmet zákazky sa bude plniť prostredníctvom Rámcovej dohody na zabezpečenie externých audítorských služieb v rámci Programu spolupráce Interreg V-A Slovenská republika – Rakúsko 2014 – 2020 (ďalej aj „Rámcová dohoda“). Účelom zákazky je zabezpečiť efektívny výkon auditov prostredníctvom právnickej osoby, ktorá má odborné, personálne a materiálne predpoklady na výkon auditu v rámci Programu SK – AT. Cieľom zákazky je zabezpečiť komplexný a kompletný audit vykonaný v súlade s medzinárodne uznávanými audítorskými štandardmi. Predmet zákazky bude úspešný uchádzač plniť prostredníctvom plnenia čiastkových zákaziek zadávaných úspešnému uchádzačovi verejným obstarávateľom formou písomných objednávok.
2. Audítorské služby podľa bodu 2.1 bude úspešný uchádzač poskytovať na úrovni nasledovných auditovaných subjektov, a to prostredníctvom overovania relevantných skutočností v rámci Programu SK – AT, ktorými sa zabezpečí splnenie čiastkových cieľov auditov v rozsahu podľa Prílohy č. 1 k Opisu predmetu zákazky:

* Spolková krajina Dolné Rakúsko – Division of Spatial Planning, Environment and Transport, (AT) Financial Control for EU-projects and Fund Management,
* Spolková krajina Burgenland – Controlling Department of the Regionalmanagement Burgenland, GmbH,
* Spolková krajina Viedeň – City of Vienna, Municipal Department 27, Unit for Financial Control of EU Funds,
* Spoločný sekretariát Viedeň.

1. V rámci výkonu auditu podľa bodu 2.1 zabezpečí úspešný uchádzač kompletné a komplexné overenie relevantných skutočností tak, aby bolo zabezpečené splnenie čiastkových cieľov auditu. V tejto súvislosti úspešný uchádzač zabezpečí v prípade potreby úpravu kontrolných otázok, ktoré bude mať k dispozícii od verejného obstarávateľa, a to v súlade s príslušnými predpismi EÚ a národnými predpismi Rakúskej spolkovej republiky.
2. Verejný obstarávateľ predpokladá počas obdobia realizácie zákazky výkon dvoch auditov podľa bodu 2.1 Každým z týchto dvoch auditov podľa bodu 2.1 sa overí riadne fungovanie systému riadenia a kontroly Programu SK – AT na každom z auditovaných subjektov uvedených v bode 4.
3. Prvý systémový audit podľa bodu 2.1 vykoná úspešný uchádzač s predpokladaným začiatkom od novembra 2018 s ukončením auditu do marca 2019, resp. so začiatkom bezodkladne po vystavení písomnej objednávky na vykonanie tohto auditu v závislosti od začiatku účinnosti Rámcovej dohody, s ukončením auditu najneskôr do 5 mesiacov od vystavenia písomnej objednávky.
4. Druhý systémový audit podľa bodu 2.1 vykoná úspešný uchádzač v termíne podľa požiadavky verejného obstarávateľa, stanovenom v písomnej objednávke, pričom verejný obstarávateľ s ohľadom na termíny predkladania záverečnej dokumentácie pri ukončovaní účtovného roka v zmysle platných právnych predpisov EÚ predpokladá výkon predmetného auditu od novembra roku „n“ s ukončením auditu najneskôr do marca roku „n+1“.
5. Audítorské služby podľa bodu 2.2 bude úspešný uchádzač poskytovať prostredníctvom overovania oprávnenosti výdavkov vykázaných auditovanými subjektami – hlavnými prijímateľmi a partnermi so sídlom mimo územia Slovenskej republiky, a to spravidla z nasledovných spolkových krajín Rakúskej spolkovej republiky:

* Burgenland,
* Dolné Rakúsko,
* Viedeň.

1. Úspešný uchádzač berie na vedomie, že audity vykonávané na auditovaných subjektoch podľa bodu 2.2 bude v prípade overovania trojstranných a viacstranných projektov podľa požiadavky verejného obstarávateľa vykonávať aj na auditovaných subjektoch so sídlom mimo územia Rakúskej spolkovej republiky a Slovenskej republiky.
2. V rámci výkonu auditov podľa bodu 2.2 zabezpečí úspešný uchádzač kompletné a komplexné overovanie výdavkov vykázaných v zoznamoch deklarovaných výdavkov vybraných verejným obstarávateľom v rozsahu podľa Prílohy č. 2 k Opisu predmetu zákazky, a to najmä overenie dodržiavania skutočností, či auditovaný subjekt postupoval v súlade s národnými predpismi Rakúskej spolkovej republiky, resp. v súlade s národnými predpismi príslušného štátu, v ktorom má auditovaný subjekt sídlo, v súlade s riadiacou / metodickou dokumentáciou vypracovanou riadiacim orgánom pre Program SK – AT so sídlom v Slovenskej republike (Ministerstvo pôdohospodárstva a rozvoja vidieka SR) a v súlade s inými relevantnými dokumentmi záväznými pre auditované subjekty (napr. Zmluva o poskytnutí nenávratného finančného príspevku, Rozhodnutie o schválení žiadosti, a pod.). Úspešný uchádzač vykoná samostatný audit na úrovni každého auditovaného subjektu podľa bodu 9, resp. 10.
3. Konkrétnych hlavných prijímateľov, resp. partnerov a konkrétne zoznamy deklarovaných výdavkov, ktoré budú overené úspešným uchádzačom v príslušnom kalendárnom roku, určí verejný obstarávateľ na základe výberu vzorky operácií. Výber vzorky operácií vykoná verejný obstarávateľ každý rok spravidla v mesiaci máj. Údaje o vybranej vzorke operácií písomne oznámi verejný obstarávateľ úspešnému uchádzačovi bezodkladne po výbere vzorky operácií, a to najneskôr do zaslania písomnej objednávky úspešnému uchádzačovi v súlade s návrhom Rámcovej dohody.
4. Verejný obstarávateľ predpokladá počas obdobia realizácie zákazky v trvaní 4 rokov overenie približne 50 zoznamov deklarovaných výdavkov, pričom požadované audítorské služby súvisiace s auditom podľa bodu 2.2 sa s ohľadom na termíny predkladania záverečnej dokumentácie pri ukončovaní účtovného roka v zmysle platných právnych predpisov EÚ budú vykonávať v období spravidla od júna najneskôr do októbra jednotlivých kalendárnych rokov, počnúc rokom 2019.
5. Audity podľa bodu 2.1 a 2.2 požaduje verejný obstarávateľ od úspešného uchádzača vykonávať primerane podľa platných Postupov pre výkon vládneho auditu medzinárodných zdrojov na programové obdobie 2014 – 2020 (ďalej len „postupy pre výkon vládneho auditu“), vypracovaných verejným obstarávateľom v slovenskom jazyku a zverejnených na jeho webovom sídle (webový link: <http://www.finance.gov.sk/Default.aspx?CatID=10720>), primerane podľa platných Metodických usmernení k Postupom pre výkon vládneho auditu medzinárodných zdrojov na programové obdobie 2014 – 2020 (ďalej len „metodické usmernenia“), vypracovaných verejným obstarávateľom v slovenskom jazyku, podľa príslušných predpisov EÚ (napr. relevantné usmernenia Európskej komisie k implementácii európskych štrukturálnych a investičných fondov na programové obdobie 2014 – 2020, ktoré sú dostupné na webovom sídle Európskej komisie: <http://ec.europa.eu/regional_policy/en/information/legislation/guidance/>) a podľa medzinárodne uznávaných audítorských štandardov. Metodické usmernenia, obsahujúce aj štandardizované kontrolné otázky pre výkon systémových auditov a auditov operácií, ktoré nie sú verejne prístupné a ktoré bezprostredne súvisia s plnením predmetu Rámcovej dohody, budú záujemcovi / uchádzačovi poskytnuté verejným obstarávateľom na vyžiadanie.
6. V rámci prípravy na audit podľa bodu 2.1 a bodu 2.2 vypracuje úspešný uchádzač na každý typ auditu v anglickom jazyku a primerane podľa dokumentácie vypracovanej verejným obstarávateľom, uvedenej v bode 14, najmä detailný popis plánovaného rozsahu overenia spolu s navrhovanými vzormi pracovných dokumentov súvisiacich s výkonom auditu (napr. kontrolné otázky, pracovné listy, vzor audítorskej správy a pod.), ktoré predloží verejnému obstarávateľovi v termíne do 10 pracovných dní od doručenia prvých písomných objednávok na každý z typov auditov podľa bodu 2.1 a bodu 2.2. V prípade, ak verejný obstarávateľ bude považovať detailný popis rozsahu overenia alebo vzory pracovných dokumentov za nedostatočné, môže od úspešného uchádzača požadovať ich úpravu, resp. doplnenie.
7. Výstupom z jednotlivých auditov podľa bodu 2.1 a bodu 2.2 bude najmä návrh audítorskej správy (v prípade, ak budú zistené nedostatky), audítorská správa a vyplnené kontrolné otázky / pracovné listy, alebo iné dokumenty vypracované v rámci výkonu auditu (ďalej len „výstupy“), a to na úrovni každého auditovaného subjektu podľa bodu 4, resp. bodu 9 a 10. Súčasťou výstupov bude aj ostatná dokumentácia z vykonaného auditu, a to najmä dokumentácia z otvorenia auditu, podporná dokumentácia k nedostatkom, dokumentácia z prerokovania návrhu audítorskej správy, prípadne iná relevantná dokumentácia súvisiaca s vykonaným auditom. Uvedené výstupy vypracuje úspešný uchádzač v anglickom jazyku, a to v súlade s medzinárodne uznávanými audítorskými štandardmi a primerane podľa postupov pre výkon vládneho auditu a metodických usmernení vypracovaných verejným obstarávateľom, prípadne v súlade s inými relevantnými záväznými dokumentmi a podľa vzorov vypracovaných v zmysle bodu 15.
8. Úspešný uchádzač všetku vykonanú prácu v rámci výkonu auditov na úrovni jednotlivých overovaných auditovaných subjektov dostatočne podrobne popíše v relevantných výstupoch (napr. kontrolné otázky, pracovné listy, a pod.), ktoré si na tento účel vytvorí.
9. V prípade, ak budú auditom zistené nedostatky, zašle úspešný uchádzač pred prerokovaním návrhu audítorskej správy s auditovaným subjektom, v rámci každého auditu vykonaného na úrovni jednotlivých overovaných auditovaných subjektov, v elektronickej verzii návrh audítorskej správy na posúdenie verejnému obstarávateľovi. V prípade, ak auditom nebudú zistené nedostatky, zašle úspešný uchádzač pred zaslaním audítorskej správy auditovanému subjektu, v rámci každého auditu vykonaného na úrovni jednotlivých overovaných auditovaných subjektov, v elektronickej verzii audítorskú správu na posúdenie verejnému obstarávateľovi. Verejný obstarávateľ kvalitatívne posúdi súlad týchto výstupov s požiadavkami verejného obstarávateľa na formu a zrozumiteľnosť týchto výstupov, ako aj vykonaný rozsah overenia a jeho dostatočnosť. V prípade zisteného nesúladu týchto výstupov s požiadavkami verejného obstarávateľa alebo nedostatočného rozsahu overenia zabezpečí úspešný uchádzač na základe požiadavky verejného obstarávateľa potrebný súlad výstupov s požiadavkami verejného obstarávateľa, prípadne vykoná potrebný rozsah overenia.
10. V prípade, ak úspešný uchádzač v rámci výkonu auditu na úrovni jednotlivých overovaných auditovaných subjektov zistí nedostatky, navrhne v návrhu audítorskej správy a v audítorskej správe auditovanému subjektu odporúčania / opatrenia na nápravu zistených nedostatkov a na odstránenie príčin ich vzniku a stanoví lehotu na prijatie a splnenie opatrení na nápravu zistených nedostatkov a na odstránenie príčin ich vzniku. Najneskôr do 6 mesiacov od zaslania audítorskej správy auditovanému subjektu vykoná úspešný uchádzač overenie, či auditovaný subjekt zohľadnil odporúčania a dostatočne prijal a splnil opatrenia na nápravu zistených nedostatkov a na odstránenie príčin ich vzniku.
11. Výstupom z vykonaného overenia podľa bodu 19 bude záznam z overenia splnenia opatrení prijatých na nápravu zistených nedostatkov a na odstránenie príčin ich vzniku (ďalej len „záznam z overenia splnenia opatrení“) vypracovaný v anglickom jazyku. Návrh záznamu z overenia splnenia opatrení predloží úspešný uchádzač v elektronickej verzii pred zaslaním záznamu z overenia splnenia opatrení auditovanému subjektu na posúdenie verejnému obstarávateľovi. Verejný obstarávateľ kvalitatívne posúdi súlad tohto výstupu s požiadavkami verejného obstarávateľa na formu a zrozumiteľnosť tohto výstupu, ako aj vykonaný rozsah overenia a jeho dostatočnosť. V prípade zisteného nesúladu tohto výstupu s požiadavkami verejného obstarávateľa alebo nedostatočného rozsahu overenia zabezpečí úspešný uchádzač na základe požiadavky verejného obstarávateľa potrebný súlad výstupu s požiadavkami verejného obstarávateľa, prípadne vykoná potrebný rozsah overenia. V prípade, ak niektoré opatrenia na nápravu zistených nedostatkov a na odstránenie príčin ich vzniku nebudú v danej lehote zo strany auditovaného subjektu splnené, úspešný uchádzač zabezpečí overenie splnenia týchto opatrení v termínoch stanovených na základe dohody s verejným obstarávateľom, a to bez nároku na ďalšiu odmenu a náhradu nákladov a výdavkov s tým spojených.
12. V prípade, ak úspešný uchádzač v rámci výkonu auditu identifikuje zistenia, ktoré nie je možné definovať ako nedostatky na úrovni jednotlivých auditovaných subjektov, avšak ide o zistenia týkajúce sa porušenia povinností zo strany iných subjektov (napr. riadiaci orgán, certifikačný orgán), zašle verejnému obstarávateľovi v elektronickej verzii písomnú informáciu o takýchto zisteniach spolu s naskenovanými podpornými podkladmi týkajúcimi sa identifikovaných zistení, a to bezodkladne po ich identifikovaní. V prípade požiadavky verejného obstarávateľa doručí úspešný uchádzač verejnému obstarávateľovi výstupy podľa predchádzajúcej vety aj v listinnej podobe.
13. Úspešný uchádzač výstupy podľa bodu 16 z každého auditu vykonávaného na úrovni každého auditovaného subjektu doručí verejnému obstarávateľovi v elektronickej verzii (vo formáte .pdf, resp. .word, prípadne v inom zmluvnými stranami odsúhlasenom formáte a v naskenovanej verzii s podpismi relevantných osôb) do 5 pracovných dní od zaslania audítorskej správy auditovanému subjektu. Úspešný uchádzač výstupy podľa bodu 20 (ak je to relevantné) z každého auditu vykonávaného na úrovni každého auditovaného subjektu doručí verejnému obstarávateľovi v elektronickej verzii (vo formáte .pdf, resp. .word, prípadne v inom zmluvnými stranami odsúhlasenom formáte a v naskenovanej verzii s podpismi relevantných osôb) do 5 pracovných dní od zaslania záznamu z overenia splnenia opatrení auditovanému subjektu (ak je to relevantné). Výstupy v listinnej podobe úspešný uchádzač doručí verejnému obstarávateľovi v súlade s termínmi uvedenými v jednotlivých písomných objednávkach.
14. Za riadne ukončenie plnenia jednotlivých písomných objednávok v prípade, ak úspešný uchádzač v rámci výkonu jednotlivých auditov vykonaných na základe písomnej objednávky nezistí nedostatky, sa považuje doručenie všetkých relevantných výstupov z vykonaných auditov v súlade s bodmi 16 a 22.
15. Za riadne ukončenie plnenia jednotlivých písomných objednávok v prípade, ak úspešný uchádzač v rámci výkonu jednotlivých auditov vykonaných na základe písomnej objednávky zistí nedostatky, sa považuje doručenie všetkých relevantných výstupov v súlade s bodmi 16, 20 a 22, prípadne aj s bodom 21. V takomto prípade sa zaslanie poslednej audítorskej správy v rámci auditov, na ktoré bola písomná objednávka vystavená, a doručenie všetkých relevantných výstupov podľa predchádzajúcej vety, môže pre účely fakturácie považovať za dodanie čiastkového plnenia písomnej objednávky.
16. Úspešný uchádzač vypracuje najmä v súlade s postupmi pre výkon vládneho auditu, metodickými usmerneniami, legislatívou SR a EÚ a medzinárodne uznávanými audítorskými štandardami Manuál procedúr pre výkon auditu (ďalej len „manuál“) a doručí ho verejnému obstarávateľovi v elektronickej verzii, a to najneskôr do 10 pracovných dní odo dňa začiatku účinnosti Rámcovej dohody. V prípade, ak verejný obstarávateľ identifikuje nesúlad manuálu najmä s vyššie uvedenými dokumentami a legislatívou, úspešný uchádzač na základe písomnej výzvy verejného obstarávateľa manuál upraví v zmysle požiadaviek verejného obstarávateľa a zašle mu ho na opätovné schválenie, a to do 5 pracovných dní od doručenia výzvy. Po akceptácii finálnej elektronickej verzie manuálu úspešný uchádzač bezodkladne doručí manuál verejnému obstarávateľovi aj v listinnej podobe podpísaný kontaktnou osobou za úspešného uchádzača. Za vypracovanie manuálu nevzniká úspešnému uchádzačovi voči verejnému obstarávateľovi dodatočný nárok na odmenu a náhradu nákladov a výdavkov s tým spojených.
17. Pracovným jazykom Programu SK – AT je slovenský jazyk, nemecký jazyk a anglický jazyk. Úspešný uchádzač berie na vedomie, že podklady k overovaniu mu budú od auditovaného subjektu predložené v jednom z uvedených jazykov.
18. Verejný obstarávateľ má právo nakladať s odovzdanými, alebo inak doručenými výstupmi úspešného uchádzača a informáciami v nich uvedenými podľa vlastného uváženia bez akéhokoľvek časového, vecného, či územného obmedzenia. V súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov môže verejný obstarávateľ výstupy vypracované úspešným uchádzačom v rámci plnenia Rámcovej dohody sprístupniť tretím stranám. Predmetom udeleného súhlasu je aj právo verejného obstarávateľa postúpiť právo na neobmedzené nakladanie s výstupmi úspešného uchádzača v rozsahu jemu udelených práv na akékoľvek tretie strany. Neobmedzené právo verejného obstarávateľa nakladať s odovzdanými výstupmi úspešného uchádzača vrátane jeho postúpenia na tretie strany je zahrnuté v cene predmetu Rámcovej dohody a vzniká riadnym odovzdaním a prevzatím zmluvného plnenia.
19. Úspešný uchádzač poskytne v súvislosti s plnením podľa tohto Opisu predmetu zákazky verejnému obstarávateľovi potrebnú súčinnosť a zabezpečí účasť svojich zástupcov a osôb vykonávajúcich audit / audítorské služby (ďalej ako „experti“) pri vysvetľovaní, obhajovaní a zdôvodňovaní výsledkov auditov vykonaných úspešným uchádzačom a postupu ich vykonania najmä zástupcom verejného obstarávateľa, resp. zástupcom Európskej komisie, Európskeho dvora audítorov a Európskeho úradu pre boj proti podvodom. Uvedenú súčinnosť a účasť svojich zástupcov a expertov úspešný uchádzač bude zabezpečovať v lehote minimálne do 31. 12. 2028. Na základe požiadaviek verejného obstarávateľa môže byť od úspešného uchádzača požadované zabezpečenie uvedenej komunikácie v slovenskom alebo anglickom jazyku. Za predmetnú súčinnosť a účasť svojich zástupcov a expertov pri vysvetľovaní, obhajovaní a zdôvodňovaní výsledkov auditov nevznikne úspešnému uchádzačovi dodatočný nárok na odmenu a náhradu nákladov a výdavkov s tým spojených.
20. Úspešný uchádzač je povinný zabezpečiť a dodržiavať funkčnú nezávislosť od auditovaných oblastí a auditovaných subjektov, ktorých činnosti budú podliehať auditu v rámci jednotlivých čiastkových zákaziek, ako aj od všetkých orgánov zapojených do implementácie Programu SK – AT. Funkčnú nezávislosť úspešný uchádzač zároveň písomne potvrdí vyhlásením pri každej písomnej objednávke pred začatím jednotlivých auditov. Predmetné vyhlásenie v listinnej podobe bude súčasťou výstupov z vykonaného auditu, odovzdávaných úspešným uchádzačom verejnému obstarávateľovi v zmysle jednotlivých písomných objednávok. Vyhlásenie zároveň úspešný uchádzač zašle verejnému obstarávateľovi minimálne jeden pracovný deň pred začatím auditu elektronicky v naskenovanej verzii obsahujúcej podpisy relevantných osôb (vedúceho a členov audítorskej skupiny a oprávnených osôb za úspešného uchádzača) na e-mailovú adresu [organauditu@mfsr.sk](mailto:organauditu@mfsr.sk).
21. Písomná objednávka bude obsahovať najmä relevantné informácie uvedené v zmysle Rámcovej dohody a popis všetkých skutočností potrebných pre zabezpečenie konkrétnych audítorských služieb, a to najmä tých, ktoré neobsahuje Rámcová dohoda. Súčasťou každej písomnej objednávky bude najmä definovanie predmetu a rozsahu objednávky, termínov dodania výstupov a poskytnutia služieb a ceny plnenia, ktoré má byť poskytnuté, pričom cena bude stanovená v súlade s Rámcovou dohodou a ponukou predloženou úspešným uchádzačom vo verejnom obstarávaní.
22. Akékoľvek výstupy úspešného uchádzača z jednotlivých objednávok musia byť vypracované tak, aby tvorili hodnoverný a riadne použiteľný dôkazný prostriedok v súdnom a / alebo správnom konaní, t. j. aby tieto výstupy v prípade zistenia porušenia platnej právnych predpisov EÚ alebo príslušnej národnej legislatívy dostatočne preukazovali túto skutočnosť a boli náležitým podkladom na vedenie správneho a / alebo súdneho konania. V opačnom prípade sa úspešný uchádzač zaväzuje nahradiť verejnému obstarávateľovi všetky náklady, ujmu a škodu, súvisiace so skutočnosťou, že úspešný uchádzač predložil verejnému obstarávateľovi výstupy, ktoré nebolo možné použiť v správnom a / alebo súdnom konaní, alebo ktoré nedostatočne alebo klamlivo preukazovali zistené skutočnosti a súvisiace s potrebou opätovného zabezpečenia výstupov ako hodnoverného dôkazného prostriedku.
23. Všetky dokumenty a informácie, ktoré bude mať úspešný uchádzač k dispozícii v rámci výkonu auditu, resp.v rámci plnenia Rámcovej dohody môže úspešný uchádzač použiť výlučne pre potreby plnenia Rámcovej dohody. Zároveň bude úspešný uchádzač povinný dodržiavať mlčanlivosť v zmysle čl. 18 návrhu Rámcovej dohody.
24. Bližšie podmienky verejného obstarávateľa súvisiace s poskytnutím audítorských služieb sú vymedzené v návrhu Rámcovej dohody.

**Príloha č. 1 k Opisu predmetu zákazky**

**Čiastkové ciele auditu pri systémovom audite (podľa bodu 2.1 Opisu predmetu zákazky)**

|  |  |
| --- | --- |
| **Auditované subjekty podľa bodu 4 Opisu predmetu zákazky**  **s výnimkou Spoločného sekretariátu Viedeň** | **Rozsah overovania** |
| Čiastkový cieľ a): Overenie zmien nastavenia Systémov riadenia a kontroly (ďalej len „SRaK“) v nadväznosti na legislatívne a iné zmeny |
| Čiastkový cieľ b): Overenie a získanie uistenia o správnom nastavení a o funkčnosti a účinnosti SRaK na základe testovania vybraných kľúčových požiadaviek (ďalej len „KP“).  V rámci uvedeného čiastkového cieľa sa overia nasledovné KP a hodnotiace kritériá (ďalej len „HK“)[[2]](#footnote-2)2:  KP 1: Vhodné oddelenie funkcií a primerané systémy podávania správ a monitorovania v prípadoch, kde zodpovedný orgán poveruje vykonávaním úloh iný subjekt – HK 1.1, 1.2, 1.3, 1.4, 1.6.  KP 4: Primerané overovania riadenia – HK 4.1, 4.2, 4.3, 4.4.  KP 5: Zavedený účinný systém na zabezpečenie toho, aby boli všetky dokumenty týkajúce sa výdavkov a auditov uchovávané s cieľom zaistiť primeraný audítorský záznam (audit trail) – HK 5.3.  KP 7: Účinné uplatňovanie primeraných opatrení na boj proti podvodom – HK 7.2, 7.3, 7.4, 7.5., 7.6, 7.7. |

|  |  |
| --- | --- |
| **Spoločný sekretariát Viedeň** | **Rozsah overovania** |
| Čiastkový cieľ a): Overenie zmien nastavenia Systémov riadenia a kontroly (ďalej len „SRaK“) v nadväznosti na legislatívne a iné zmeny |
| Čiastkový cieľ b): Overenie a získanie uistenia o správnom nastavení a o funkčnosti a účinnosti SRaK na základe testovania vybraných KP.  V rámci uvedeného čiastkového cieľa sa overia nasledovné KP a HK2:  KP 1: Vhodné oddelenie funkcií a primerané systémy podávania správ a monitorovania v prípadoch, kde zodpovedný orgán poveruje vykonávaním úloh iný subjekt – HK 1.1, 1.2, 1.3, 1.4, 1.6.  KP 2: Primeraný výber operácií – HK 2.3, 2.4, 2.5.  KP 3: Primerané informácie poskytnuté prijímateľom – HK 3.1.  KP 4: Primerané overovania riadenia – HK 4.1, 4.3, 4.4.  KP 5: Zavedený účinný systém na zabezpečenie toho, aby boli všetky dokumenty týkajúce sa výdavkov a auditov uchovávané s cieľom zaistiť primeraný audítorský záznam (audit trail) – HK 5.1, 5.2, 5.3. |

**Príloha č. 2 k Opisu predmetu zákazky**

**Čiastkové ciele auditu pri audite operácií (podľa bodu 2.2 Opisu predmetu zákazky):**

1. Overenie, že operácia nebola hlavným prijímateľom/partnerom fyzicky dokončená ani úplne vykonaná pred podaním žiadosti o financovanie v rámci Programu SK – AT, bola vykonávaná v súlade so zmluvou o poskytnutí nenávratného finančného príspevku/rozhodnutím o schválení žiadosti a v čase auditu spĺňa všetky príslušné podmienky týkajúce sa jej funkčnosti, použitia a cieľov, ktoré sa majú dosiahnuť (ustanovenie vyplývajúce z čl. 27 delegovaného nariadenia Komisie (EÚ) č. 480/2014).

Overenie zahŕňa napr.:

* overenie súladu vykázaných výdavkov so zmluvou o poskytnutí nenávratného finančného príspevku (napr. overenie vecnej, časovej, územnej oprávnenosti výdavkov; overenie oprávnenosti výdavkov vo vzťahu k pravidlám štátnej pomoci, pravidlám verejného obstarávania a pod.);
* overenie fyzickej realizácia projektu (napr. overenie, či sa projekt realizoval v súlade s podmienkami zmluvy a pod.),
* overenie dosahovania merateľných ukazovateľov projektu, cieľov projektu,
* overenie pravidiel v oblasti ochrany životného prostredia, rovnosti príležitostí,
* overenie archivácie dokumentov zo strany hlavného prijímateľa/partnera,
* overenie splnenia opatrení na nápravu nedostatkov zistených kontrolou/auditom a iným overovaním,
* overenie dodržiavania pravidiel pre publicitu projektu.

1. Overenie, že výdavky deklarované Európskej komisii zodpovedajú účtovným záznamom a že požadované podklady preukazujú primeraný audítorský záznam (audit trail) v súlade s čl. 25 delegovaného nariadenia Komisie (EÚ) č. 480/2014 (ustanovenie vyplývajúce z čl. 27 delegovaného nariadenia Komisie (EÚ) č. 480/2014).

Overenie zahŕňa napr.:

* overenie účtovníctva hlavného prijímateľa/partnera v rámci overovaných zoznamov deklarovaných výdavkov,
* overenie správnosti zaúčtovania súm,
* overenie riadneho zaevidovania účtovných dokladov v ITMS2014+ a v účtovníctve hlavného prijímateľa/partnera.

1. Overenie, že v prípade výdavkov deklarovaných Európskej komisii, platby prijaté hlavným prijímateľom/partnerom podľa čl. 67 ods. 1 písm. b) a c) a čl. 109 nariadenia Európskeho parlamentu a Rady (EÚ) č. 1303/2013 zodpovedajú výstupom a výsledkom a že výdavky deklarované Európskej komisii podľa čl. 67 ods. 1 písm. b) až d), čl. 109 nariadenia Európskeho parlamentu a Rady (EÚ) č. 1303/2013 a čl. 19 nariadenia Európskeho parlamentu a Rady (EÚ) č. 1299/2013 sú v súlade s vopred nastavenou metodikou zjednodušeného vykazovania výdavkov, údaje o účastníkoch alebo iné záznamy týkajúce sa výstupov a výsledkov sú v súlade s informáciami predloženými Komisii a požadované podklady preukazujú primeraný audítorský záznam (audit trail) v súlade s čl. 25 delegovaného nariadenia Komisie (EÚ) č. 480/2014 (ustanovenie vyplývajúce z čl. 27 delegovaného nariadenia Komisie (EÚ) č. 480/2014);
2. Overenie, že verejný príspevok bol hlavnému prijímateľovi vyplatený v súlade s čl. 132 ods. 1 nariadenia Európskeho parlamentu a Rady (EÚ) č. 1303/2013 a partnerovi v súlade s čl. 13 ods. 3 nariadenia Európskeho parlamentu a Rady (EÚ) č. 1299/2013 (ustanovenie vyplývajúce z čl. 27 delegovaného nariadenia Komisie (EÚ) č. 480/2014).

1. 1 viď platnú verziu Systému finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 (<http://www.finance.gov.sk/Default.aspx?CatID=9347>) [↑](#footnote-ref-1)
2. 2 Hodnotiace kritériá vychádzajú z Prílohy č. I a č. II Usmernenia EK pre Komisiu a členské štáty o spoločnej metodike posudzovania systémov riadenia a kontroly v členských štátoch EGESIF\_14-0010 z 18. 12. 2014. Úspešný uchádzač vybrané hodnotiace kritériá uvedené v Prílohe č. 1 k Opisu predmetu zákazky primerane overí v súlade s predmetným usmernením EK s ohľadom na špecifiká Programu SK - AT. Usmernenie EK je dostupné na webovom linku: <http://ec.europa.eu/regional_policy/index.cfm/en/information/legislation/guidance/> [↑](#footnote-ref-2)